Twee dood in gru-botsingFoto: ER24 Twee mense is dood en twee beseer in ŉ botsing Sondagoggend op die N11 tussen Ladysmith en Newcastle in KwaZulu-Natal. Twee motors het reg van voor gebots waarna albei motors aan die brand geslaan het. Werner Vermaak, woordvoerder van ER24, het gesê paramedici het kort na 07:00 op die toneel aangekom. “Daar is twee uitgebrande voertuie aangetref. Twee insittendes is met noodlottige beserings in een van die motors aangetref.” Nog twee mense het geringe beserings opgedoen en is na ŉ hospitaal geneem vir verdere behandeling. Die presiese omstandighede rakende die voorval word ondersoek.